जिस रफ्तार से गूगल बढ़ा है उसे कायम रखने के लिए यह भी जरूरी है कि वह दुनिया की बाकी दो तिहाई आबादी तक भी तेजी से पहुंचे. इसके लिए सबसे पहले तो उसे उस आबादी तक इंटरनेट पहुंचाने की जरूरत होगी. इसका इंतजाम भी वह कर रहा है. गूगल लून प्रोजेक्ट के तहत उसकी ऐसे गुब्बारे छोड़ने की योजना है जो दुर्गम से दुर्गम इलाकों में भी इंटरनेट उपलब्ध कराएंगे. धरती से 20 किलोमीटर ऊपर रहने वाले इन गुब्बारों में लगे उपकरण करीब 1250 वर्ग किलोमीटर इलाके में इंटरनेट की सुविधा पहुंचाएंगे. इसके सफल प्रयोग के तौर पर बीते साल न्यूजीलैंड में हीलियम भरे गुब्बारों की मदद से 50 घरों को इंटरनेट से जोड़ा भी जा चुका है. करीब 50 मीटर व्यास के इन गुब्बारों में सोलर पैनल लगा होता है जिससे मिलने वाली ऊर्जा से इनके उपकरण चलते हैं. यानी आज भले ही इंटरनेट विशेषाधिकार लगता हो, लेकिन भविष्य में यह बुनियादी सुविधा हो जाएगी. दूसरे शब्दों में कहें तो हमारी जिंदगी आज की तुलना में कहीं ज्यादा गूगल पर निर्भर हो जाएगी.